
Sülysáp Város Önkormányzata

Jegyzőjétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8458-10/2014
Előterjesztést készítette: Seprősné Cseri Ágota irodavezető
Előterjesztés elkészítésének időpontja: 2014. augusztus 14.
Előterjesztést véleményezi: PTÜB
Döntés módja: nyílt szavazás, egyszerű szótöbbség 

Mellékletek: beszámoló (ET-hez csatolva)
E L Ő T E R J E S Z T É S

Sülysáp Város Önkormányzata Képviselő-testületének

2014. augusztus 21-én tartandó munkaterv szerinti ülésére

8. napirendhez

Tárgy: Tájékoztatás a helyi adóbevételek I. félévi alakulásáról
Tisztelt Képviselő-testület!

A Pénzügyi, Ügyrendi és Településfejlesztési Bizottság indítványa alapján az utóbbi években a féléves beszámolóval együtt tájékoztatást adunk az adóbevételek időarányos teljesüléséről is. Ennek megfelelően idén is összegyűjtöttük az adóbevételekkel kapcsolatos leglényegesebb adatokat, információkat. 

A Sülysáp Város Önkormányzata által kivetett adókat a helyi adókról szóló 25/2006. (XII. 18.) önkormányzati rendelet tartalmazza. Eszerint Sülysápon építményadó, telekadó és helyi iparűzési adó fizetésére kötelezettek a rendelet hatálya alá tartozó természetes és jogi személyek.  
A negyedik általunk beszedett adófajta a gépjárműadó, amely azonban már a központi költségvetés bevétele, és csak egy része jelenik meg az önkormányzatnál átengedett központi adóként. 

A beszedett gépjárműadó 40 %-a az önkormányzat bevétele, 60 %-a pedig beutalásra kerül a központi költségvetés részére. Sajnálatos, hogy a megalkotott jogszabály nem tesz különbséget, hogy a befizetett adó a korábbi évek adóhátralékára került-e befizetésre, holott előírás az adóknál, hogy a befizetést először a múltra szóló tartozásként kell elszámolni. Ebből az következik, hogy nem csak a 2014. évi gépjármű adó 60 %-a kerül befizetésre a központi költségvetésbe, hanem a múltra szóló tartozásoké is.

Közhatalmi bevételek közé tartozik – kvázi adóként működik – az ebrendészeti hozzájárulás, ami 2013. évben került bevezetésre, illetve 2014. évben a mezőőri járulék is bevezetésre került a földhasználók részére.
Az adózás részben önadózással, részben kivetéssel történik. 

Az adóbevételek alakulása 2014. I. félévben

	Adófajta
	Tervezett adóbevétel (e Ft)
	Tényleges befizetés (e Ft)
	Teljesítés

(%)

	Építmény és telekadó
	16.000
	10.975
	68,06

	Iparűzési adó
	105.000
	64.289
	61,20

	Gépjárműadó
	16.000
	11.852
	74,10

	Ebrendészeti hozzájárulás
	2.500
	2.418
	96,70

	Mezőőri járulék
	5.000
	0
	0


Az adóbevételeket pontosan megtervezni szinte lehetetlen, a befizetéseket nagyban befolyásolja az emberek anyagi helyzete, az értékesítési piac beszűkülése, az egyre növekvő költségek, az építőipari körbetartozások, a felszámolási és csődeljárások stb. 

Mindezek ellenére az elmúlt félévben is mindent megtettünk azért, hogy a kintlévőségeket behajtsuk. Ennek érdekében azoknál az adózóknál ahol ismert a pénzforgalmi bankszámlaszám, azonnali inkasszó került benyújtásra, a több éves gépjárműadó tartozások esetében kezdeményeztük a gépjárművek forgalomból való kivonását. 

Az elmúlt időszakban 8 db gépjármű forgalomból történő kivonását kezdeményeztük, az I. félévben behajtott hátralékok összege 7.544 e Ft. A hátralék behajtása, azonnali inkasszó benyújtásával, felszólítással, telefonon való megkereséssel történt.  
A hatékonyabb behajtás érdekében a régóta tartozókat ellenőriztük a cégbírósági nyilvántartásban, azonban az ellenőrzött cégek nagyon sok esetben felszámolás vagy végelszámolás alatt voltak, amiről nem kaptunk értesítést, így nem tudtuk bejelenteni követelésünket. A felszámolás alatt álló gazdasági társaságoknál így is több esetben jeleztük a követelésünket, de sajnos fedezet hiányában nem történt kiegyenlítés.

A mezőőri járulék beszedése a második félévben történik meg az elmúlt ülésen elfogadott módosított összeggel, mivel a Földhivatal mindeddig nem tudott a rendelkezésünkre bocsátani földhasználói adatokat.

Az adók módjára történő behajtásból (pl. közlekedési bírságok) mintegy 300 e Ft bevétele származott az önkormányzatnak.
Az adók beszedésével és behajtásával kapcsolatosan az első félévben 9.556 db ügyirat keletkezett. 
Kérem a tájékoztató szíves elfogadását!

…/2014. (VIII. 21.) ÖKT határozati javaslat

Sülysáp Város Önkormányzat Képviselő-testülete a helyi adóbevételek 2014. I. félévi alakulásáról szóló jegyzői tájékoztatót elfogadja.

Határidő: azonnal

Felelős: jegyző

Sülysáp, 2014. augusztus 14.

Tóth Krisztina s.k.

jegyző

